ORDIN nr. 6.405 din 23 septembrie 2025
privind aprobarea Metodologiei de organizare şi desfăşurare a evaluărilor naţionale de la finalul claselor a II-a, a IV-a şi a VI-a pentru anul şcolar 2025-2026 şi a Calendarului de administrare a evaluărilor naţionale de la finalul claselor a II-a, a IV-a şi a VI-a pentru anul şcolar 2025-2026

	EMITENT 
	  MINISTERUL EDUCAŢIEI ŞI CERCETĂRII


Publicat în  MONITORUL OFICIAL nr. 875 din 24 septembrie 2025
Data intrării în vigoare 24-09-2025
Formă consolidată valabilă la data 12-12-2025
Prezenta formă consolidată este valabilă începând cu data de 24-09-2025 până la data de 12-12-2025
În baza prevederilor art. 99 alin. (4) din Legea învăţământului preuniversitar nr. 198/2023, cu modificările şi completările ulterioare,
având în vedere Referatul de aprobare nr. 2.196 din 23.09.2025,
în conformitate cu art. 5 lit. a) şi b) din Hotărârea Guvernului nr. 251/2025 privind organizarea şi funcţionarea Centrului Naţional pentru Curriculum şi Evaluare,în temeiul prevederilor art. 13 alin. (3) din Hotărârea Guvernului nr. 731/2024 privind organizarea şi funcţionarea Ministerului Educaţiei şi Cercetării, cu modificările şi completările ulterioare,
ministrul educaţiei şi cercetării emite prezentul ordin.
Articolul 1
Se aprobă Metodologia de organizare şi desfăşurare a evaluărilor naţionale de la finalul claselor a II-a, a IV-a şi a VI-a pentru anul şcolar 2025-2026, prevăzută în anexa nr. 1.
Articolul 2
Se aprobă Calendarul de administrare a evaluărilor naţionale de la finalul claselor a II-a, a IV-a şi a VI-a pentru anul şcolar 2025-2026, prevăzut în anexa nr. 2.
Articolul 3
Anexele nr. 1 şi 2 fac parte integrantă din prezentul ordin.
Articolul 4
Direcţia generală echitate şi performanţă în învăţământul preuniversitar, Direcţia generală minorităţi şi desegregare, Centrul Naţional pentru Curriculum şi Evaluare, inspectoratele şcolare judeţene/al municipiului Bucureşti şi unităţile de învăţământ duc la îndeplinire prezentul ordin.
Articolul 5
Prezentul ordin se publică în Monitorul Oficial al României, Partea I.
  
 Ministrul educaţiei şi cercetării,
 Daniel-Ovidiu David
Bucureşti, 23 septembrie 2025.
Nr. 6.405.
Anexa nr. 1
METODOLOGIE din 23 septembrie 2025
de organizare şi desfăşurare a evaluărilor naţionale de la finalul claselor a II-a, a IV-a şi a VI-a pentru anul şcolar 2025-2026 
Notă 
Aprobată prin ORDINUL nr. 6.405 din 23 septembrie 2025, publicat în Monitorul Oficial al României, Partea I, nr. 875 din 24 septembrie 2025.
Capitolul I
Dispoziţii generale
Articolul 1
Prezenta metodologie reglementează organizarea şi desfăşurarea evaluărilor naţionale de la finalul claselor a II-a, a IV-a şi a VI-a, denumite în continuare EN-II-IV-VI.
Articolul 2
EN-II-IV-VI cuprind: Evaluarea naţională la finalul clasei a II-a, denumită în continuare EN II, Evaluarea naţională la finalul clasei a IV-a, denumită în continuare EN IV, respectiv Evaluarea naţională la finalul clasei a VI-a, denumită în continuare EN VI.
Capitolul II
Coordonarea EN-II-IV-VI
Articolul 3
(1) Coordonarea la nivel naţional a proiectării, organizării şi desfăşurării EN-II-IV-VI, precum şi valorificarea rezultatelor acestora sunt asigurate de Ministerul Educaţiei şi Cercetării, denumit în continuare MEC, prin Centrul Naţional pentru Curriculum şi Evaluare, denumit în continuare CNCE.
(2) Elaborarea procedurilor specifice evaluării se realizează de către CNCE, prin consultarea direcţiilor de specialitate din MEC.
Articolul 4
Pentru organizarea şi desfăşurarea EN-II-IV-VI, CNCE îndeplineşte următoarele atribuţii:
a)elaborează Manualul de administrare, care cuprinde procedurile pentru asigurarea calităţii administrării la nivel de sistem educaţional a evaluărilor, document care orientează administratorul de test asupra modului de administrare a EN-II-IV-VI şi care conţine un set de documente standardizate;
b)organizează procesul de selecţie a membrilor grupurilor de lucru, cadre didactice care au responsabilitatea elaborării şi a validării itemilor, a probelor şi a criteriilor de evaluare pentru EN-II-IV-VI, în strictă conformitate cu procedurile asumate;
c)organizează stagii de instruire specifice pentru membrii grupurilor de lucru;
d)organizează sesiuni de instruire în format online pentru preşedinţii comisiilor judeţene de organizare şi desfăşurare a EN-II-IV-VI, după caz;
e)elaborează instrumentele de evaluare necesare desfăşurării EN-II-IV-VI: testele, caietele cadrului didactic, fişele de evaluare, borderourile corespunzătoare;
f)asigură confidenţialitatea instrumentelor de evaluare din momentul efectiv al elaborării acestora până în momentul în care acestea devin publice;
g)elaborează procedura de transmitere în unităţile de învăţământ a instrumentelor de evaluare şi coordonează simulările tehnice organizate în vederea aplicării cu succes a acesteia;
h)asigură transmiterea către inspectoratele şcolare a Manualului de administrare a EN-II-IV-VI şi monitorizează modul în care se realizează distribuirea în şcoli, de către comisiile de organizare şi de administrare a EN-II-IV-VI din unitatea de învăţământ, a instrumentelor de evaluare;
i)propune, împreună cu direcţiile de specialitate din MEC, delegaţi pentru monitorizarea activităţilor prevăzute în cadrul EN-II-IV-VI, după caz;
j)configurează aplicaţia Colectare date evaluări naţionale grădiniţă - grupa mare, clasa pregătitoare, clasa I, clasa a II-a, clasa a IV-a şi clasa a VI-a după primirea bazelor de date privind unităţile de învăţământ şi elevii de la inspectoratele şcolare judeţene/al municipiului Bucureşti şi asigură funcţionalitatea aplicaţiei în condiţiile stabilite prin prezenta metodologie şi în baza prevederilor din procedurile specifice;
k)elaborează raportul tehnic al EN-II-IV-VI şi prezintă factorilor de decizie din cadrul MEC concluziile şi recomandările rezultate;
l)propune MEC strategia de comunicare şi de valorificare a rezultatelor evaluărilor pentru diferitele categorii de beneficiari: inspectori şcolari, directori ai unităţilor de învăţământ, cadre didactice, elevi, părinţi/reprezentanţi legali ai elevului, comunităţi locale.
Articolul 5
(1) Coordonarea la nivel judeţean/al municipiului Bucureşti a organizării EN-II-IV-VI, precum şi valorificarea rezultatelor acestora sunt asigurate de către inspectoratul şcolar.
(2) La nivelul inspectoratului şcolar, prin decizie a inspectorului şcolar general, se desemnează comisia judeţeană/a municipiului Bucureşti de organizare şi desfăşurare a EN-II-IV-VI.
(3) Comisia judeţeană/a municipiului Bucureşti de organizare şi desfăşurare a EN-II-IV-VI se compune din:
a)preşedinte - inspectorul şcolar general/inspectorul şcolar general adjunct/inspector şcolar;
b)1-3 secretari - informaticieni/inspectori şcolari/directori de unităţi de învăţământ;
c)3-7 membri - inspectori şcolari pentru învăţământul primar şi de la ariile curriculare „Limbă şi comunicare“ şi „Matematică şi Ştiinţe ale naturii“, metodişti.
(4) În situaţii bine justificate, numărul de secretari şi de membri ai comisiei judeţene/a municipiului Bucureşti poate fi suplimentat, prin decizie a inspectorului şcolar general.
(5) În judeţele în care funcţionează unităţi de învăţământ cu predare în limbile minorităţilor naţionale, unul dintre membrii comisiei judeţene/a municipiului Bucureşti de organizare şi desfăşurare a EN-II-IV-VI este inspectorul şcolar pentru minorităţi.
Articolul 6
(1) Comisia judeţeană/a municipiului Bucureşti de organizare şi desfăşurare a EN-II-IV-VI de la nivelul inspectoratului şcolar are următoarele atribuţii:
a)transmite către unităţile de învăţământ toate informaţiile necesare organizării evaluărilor în condiţii optime;
b)răspunde de organizarea şi de administrarea evaluărilor în condiţiile stabilite prin prezenta metodologie şi în conformitate cu procedurile şi precizările transmise de CNCE, pe tot teritoriul judeţului/municipiului Bucureşti;
c)coordonează formarea comisiilor din unităţile de învăţământ pentru organizarea şi administrarea evaluărilor EN-II-IV-VI şi avizează componenţa acestora;
d)monitorizează asigurarea de către unităţile de învăţământ a resurselor materiale şi umane necesare pentru buna organizare şi administrare a evaluărilor EN-II-IV-VI;
e)transmite procedurile şi precizările pentru valorificarea rezultatelor EN-II-IV-VI către unităţile de învăţământ în care sunt şcolarizaţi elevi în clasele a II-a, a IV-a, respectiv a VI-a;
f)monitorizează administrarea evaluărilor, în condiţiile stabilite prin prezenta metodologie şi în baza prevederilor din procedurile transmise;
g)propune conducerii inspectoratului şcolar, în situaţii justificate, schimbări ale membrilor comisiilor din unităţile de învăţământ;
h)centralizează rapoartele primite de la unităţile de învăţământ;
i)întocmeşte raportul inspectoratului şcolar şi îl transmite la CNCE în termenele solicitate, după avizarea lui de către inspectorul şcolar general;
j)analizează şi prelucrează, la solicitarea inspectorului şcolar general, datele oferite de rapoartele şcolilor şi de raportul inspectoratului şcolar, în vederea fundamentării unor decizii educaţionale la nivel de judeţ/al municipiului Bucureşti.
(2) Preşedintele comisiei judeţene/a municipiului Bucureşti participă la sesiunile de instruire organizate de CNCE, după caz.
(3) Preşedintele comisiei judeţene/a municipiului Bucureşti de organizare şi desfăşurare a EN-II-IV-VI realizează formarea comisiei judeţene/a municipiului Bucureşti şi a comisiilor din unităţile de învăţământ cu privire la organizarea şi administrarea evaluărilor.
Articolul 7
(1) În unităţile de învăţământ în care funcţionează clasele a II-a, a IV-a, respectiv a VI-a se constituie comisia de organizare şi de administrare a EN-II-IV-VI din unitatea de învăţământ.
(2) Comisia de organizare şi de administrare a EN-II-IV-VI din unitatea de învăţământ se compune din:
a)preşedinte - directorul sau directorul adjunct al unităţii de învăţământ;
b)secretar - informaticianul/un cadru didactic care are competenţe digitale/secretarul unităţii de învăţământ;
c)membri - cadre didactice din unitatea de învăţământ: profesori pentru învăţământul primar şi profesori de la ariile curriculare „Limbă şi comunicare“ şi „Matematică şi Ştiinţe ale naturii“, din învăţământul gimnazial;
d)administratorii de test şi asistenţii lor, numiţi de preşedintele comisiei - cadre didactice care au responsabilitatea administrării testării la clasă;
e)profesori-evaluatori - cadre didactice care evaluează testele şi completează fişele de evaluare, pe baza Caietului cadrului didactic.
(3) În situaţia în care în unitatea de învăţământ se susţin probe redactate într-o limbă a minorităţilor naţionale, cel puţin unul dintre membrii comisiei trebuie să fie cadru didactic de specialitate, cunoscător al limbii respective.
(4) În situaţii excepţionale, bine justificate, în care un cadru didactic nu poate participa la administrarea EN-II-IV-VI, acesta va fi înlocuit cu un alt cadru didactic, numit de preşedintele comisiei.
(5) În situaţia în care directorul şi directorul adjunct al unităţii de învăţământ nu pot participa la EN-II-IV-VI, din motive bine justificate, comisia judeţeană/a municipiului Bucureşti de organizare şi desfăşurare a EN-II-IV-VI numeşte alt cadru didactic în funcţia de preşedinte al comisiei de organizare şi de administrare a EN-II-IV-VI din unitatea de învăţământ.
Articolul 8
(1) Comisia de organizare şi de administrare a EN-II-IV-VI din unitatea de învăţământ are următoarele atribuţii:
a)răspunde de organizarea şi de administrarea EN-II-IV-VI, la nivelul unităţii de învăţământ, în conformitate cu prevederile prezentei metodologii; asigură condiţiile şi resursele materiale şi umane necesare procesului de preluare şi tipărire a instrumentelor de evaluare;
b)asigură confidenţialitatea instrumentelor de evaluare până în momentul în care acestea devin publice şi răspunde de securitatea şi integritatea acestora;
c)distribuie testele administratorilor de test, în număr egal cu numărul elevilor din fiecare clasă, conform precizărilor din Manualul de administrare, şi răspunde de administrarea testelor în conformitate cu scenariul corespunzător fiecărei EN;
d)asigură evaluarea testelor în conformitate cu prevederile prezentei metodologii şi cu precizările din Caietul cadrului didactic;
e)asigură încărcarea datelor în aplicaţia Colectare date evaluări naţionale grădiniţă - grupa mare, clasa pregătitoare, clasa I, clasa a II-a, clasa a IV-a şi clasa a VI-a;
f)întocmeşte raportul şcolii şi îl înaintează comisiei judeţene/a municipiului Bucureşti, pe bază de adresă de înaintare;
g)comunică imediat comisiei judeţene/a municipiului Bucureşti orice situaţie specială sau de încălcare a prevederilor legale.
(2) Directorul unităţii de învăţământ în care s-a susţinut EN-II-IV-VI asigură păstrarea fişelor de evaluare în arhiva unităţii de învăţământ pe toată durata şcolarizării elevului.
Capitolul III
Structura şi durata testelor
Articolul 9
(1) Testele pentru EN-II-IV-VI se elaborează de către CNCE, ţinând seama de următoarele cerinţe:
a)să fie formulate clar, precis şi în strictă concordanţă cu programele şcolare în vigoare pentru fiecare disciplină de studiu;
b)să aibă un nivel mediu de dificultate;
c)să vizeze şi aspecte concrete - cunoştinţe, deprinderi, atitudini, valori - aplicabile, conectate la viaţa de zi cu zi a elevilor.
(2) Testele pentru EN-II-IV-VI au un format de tip „broşură de test“.
(3) Criteriile de evaluare, precum şi alte informaţii referitoare la stabilirea nivelurilor de performanţă atinse sunt cuprinse în Caietul cadrului didactic, document-tip, elaborat de CNCE şi transmis către unităţile de învăţământ care organizează EN-II-IV-VI.
Articolul 10
(1) Testele elaborate pentru EN II, administrate elevilor care au urmat cursurile clasei a II-a în limba română, sunt structurate astfel:
a)primul test vizează evaluarea competenţelor de producere a mesajelor scrise;
b)al doilea test vizează evaluarea competenţelor de receptare a mesajelor citite;
c)al treilea test vizează evaluarea competenţelor de matematică şi explorarea mediului.
(2) Testele elaborate pentru EN II, administrate elevilor aparţinând minorităţilor naţionale care au urmat cursurile clasei a II-a în limba maternă, sunt structurate astfel:
a)primul test vizează evaluarea competenţelor de producere-receptare a mesajelor scrise-citite în limba română;
b)al doilea test vizează evaluarea competenţelor de matematică şi explorarea mediului;
c)al treilea test vizează evaluarea competenţelor de receptare a mesajelor citite în limba maternă;
d)al patrulea test vizează evaluarea competenţelor de producere a mesajelor scrise în limba maternă.
(3) Elevilor aparţinând minorităţilor naţionale, care au urmat cursurile în limba maternă, li se asigură testele de matematică şi explorarea mediului atât în limba în care au studiat, cât şi în limba română.
Articolul 11
(1) Testele elaborate pentru EN IV, administrate elevilor care au urmat cursurile clasei a IV-a în limba română, sunt structurate astfel:
a)primul test vizează evaluarea competenţelor de înţelegere a textului scris în limba română;
b)al doilea test vizează evaluarea competenţelor de matematică şi ştiinţe ale naturii.
(2) Testele elaborate pentru EN IV, administrate elevilor aparţinând minorităţilor naţionale care au urmat cursurile clasei a IV-a în limba maternă, sunt structurate astfel:
a)primul test vizează evaluarea competenţelor de înţelegere a textului scris în limba română;
b)al doilea test vizează evaluarea competenţelor de matematică şi ştiinţe ale naturii;
c)al treilea test vizează evaluarea competenţelor de înţelegere a textului scris în limba maternă.
(3) Elevilor aparţinând minorităţilor naţionale, care au urmat cursurile în limba maternă, li se asigură testele de matematică şi ştiinţe ale naturii atât în limba în care au studiat, cât şi în limba română.
Articolul 12
(1) Testele elaborate pentru EN VI sunt structurate astfel:
a)primul test vizează evaluarea unor competenţe din aria curriculară „Limbă şi comunicare“ - Limba română/Limba română pentru minorităţile naţionale;
b)al doilea test vizează evaluarea unor competenţe din aria curriculară „Matematică şi Ştiinţe ale naturii“;
c)al treilea test vizează evaluarea unor competenţe din aria curriculară „Limbă şi comunicare“ - Limba maternă. 
(2) Elevilor aparţinând minorităţilor naţionale, care au urmat cursurile în limba maternă, li se asigură testul care vizează evaluarea unor competenţe din aria curriculară „Matematică şi Ştiinţe ale naturii“ atât în limba în care au studiat, cât şi în limba română.
Articolul 13
Durata alocată rezolvării testelor de evaluare este după cum urmează:
– de câte 45 de minute pentru fiecare test administrat la EN II;
– de câte 60 de minute pentru fiecare test administrat la EN IV;
– de câte 60 de minute pentru fiecare test administrat la EN VI.
Articolul 14
(1) Modalitatea de transmitere către unităţile de învăţământ a instrumentelor de evaluare pentru desfăşurarea EN-II-IV-VI este reglementată prin procedură separată.
(2) Instrumentele de evaluare pentru EN-II-IV-VI sunt confidenţiale din momentul demarării acţiunii de elaborare a acestora şi până în momentul în care sunt publicate pe website-ul: www.subiecte2026.edu.ro. Toate persoanele care au acces la aceste documente semnează un angajament de confidenţialitate, în condiţiile legii.
Capitolul IV
Desfăşurarea EN-II-IV-VI
Articolul 15
(1) EN-II-IV-VI se desfăşoară conform calendarului aprobat, în timpul orelor de curs, conform planificării comunicate prin procedură separată.
(2) Pentru EN VI, comisia judeţeană/a municipiului Bucureşti de organizare şi desfăşurare a EN-II-IV-VI stabileşte un interval orar unic pentru desfăşurarea testelor, pentru toate unităţile de învăţământ din judeţ/municipiul Bucureşti, şi îl comunică prin procedura separată.
(3) În cadrul EN II, pentru elevii aparţinând minorităţilor naţionale care au urmat cursurile clasei a II-a în limba maternă, testul de evaluare a competenţelor de receptare-producere a mesajelor citite-scrise în limba română, menţionat la art. 10 alin. (2) lit. a), se administrează în aceeaşi zi în care se desfăşoară evaluarea competenţelor de receptare a mesajelor citite, menţionată la art. 10 alin. (1) lit. b).
(4) Responsabilitatea administrării la clasă a EN II aparţine administratorului de test - învăţătorul/institutorul/profesorul pentru învăţământul primar de la clasă, conform procedurilor din Manualul de administrare.
(5) Responsabilitatea administrării la clasă a EN IV şi a EN VI aparţine administratorului de test, un cadru didactic care nu predă la clasa respectivă, conform procedurilor din Manualul de administrare. 
(6)Pe toată durata administrării testelor, administratorul de test este asistat de un al doilea cadru didactic, care nu predă la clasa respectivă şi care are rolul de a susţine procesul de administrare a instrumentelor de evaluare, în conformitate cu Manualul de administrare.
(7) Manualul de administrare este elaborat de CNCE şi este transmis inspectoratului şcolar judeţean/al municipiului Bucureşti cu zece zile înainte de data primei EN programate conform calendarului şi cuprinde scenariul de administrare a acestora, împreună cu alte precizări referitoare la desfăşurarea evaluării la nivel naţional.
Articolul 16
(1) Sălile în care se susţine EN-II-IV-VI sunt, de regulă, sălile în care elevii clasei îşi desfăşoară activitatea în mod obişnuit. Acestea sunt adaptate în prealabil, după caz, în funcţie de testul planificat, prin eliminarea oricăror materiale didactice care i-ar putea influenţa pe elevi în timpul rezolvării testelor.
(2) Administratorul de test, cu sprijinul asistentului, pregăteşte evaluarea urmărind aşezarea obişnuită a elevilor în bănci, în sala lor de clasă.
(3) Înainte de începerea testului, administratorul de test realizează, într-o manieră motivantă, instructajul elevilor cu privire la proceduri şi la importanţa acestei evaluări, prin citirea scenariului evaluării.
(4) Fiecărui elev i se distribuie testul din ziua respectivă, pe care îşi scrie numele, prenumele, clasa şi unitatea de învăţământ.
(5) Înregistrarea şi monitorizarea timpului de rezolvare a testelor se fac de către administratorul de test.
(6) Pe durata evaluării, administratorul de test asigură respectarea ordinii şi a liniştii în sala de clasă.
(7) Se interzice administratorului de test şi asistentului să le ofere elevilor indicaţii referitoare la rezolvarea testelor, să facă modificări ale testelor sau să realizeze completări ale rezolvărilor testelor.
Articolul 17
(1) La încheierea timpului alocat rezolvării testului, administratorul de test recuperează testele de la elevi, conform procedurilor.
(2) La încheierea perioadei de administrare a fiecărui test, administratorii de test predau testele, pe bază de proces-verbal, preşedintelui comisiei de organizare şi administrare a EN-II-IV-VI din unitatea de învăţământ.
Capitolul V
Asigurarea egalităţii de şanse
Articolul 18
(1) Elevii cu deficienţe, integraţi în învăţământul de masă, precum şi cei din învăţământul special, care parcurg curriculumul de masă, susţin EN-II-IV-VI în condiţiile prezentei metodologii.
(2) Elevii cu deficienţe, integraţi în învăţământul de masă sau şcolarizaţi în învăţământul special, care parcurg curriculumul de masă adaptat, precum şi elevii cu cerinţe educaţionale speciale care parcurg curriculumul specific învăţământului special susţin EN-II-IV-VI, la solicitarea scrisă a părinţilor/reprezentanţilor legali ai elevului, prin adaptarea procedurii specifice de administrare a evaluării.
(3) Situaţia specială a elevilor cu cerinţe educaţionale speciale este menţionată atât în lista elevilor comunicată de către unitatea de învăţământ, cât şi în fişa de evaluare a acestora.
Articolul 19
(1) Comisia de organizare şi de administrare a EN-II-IV-VI din unitatea de învăţământ asigură condiţii de egalizare a şanselor pentru elevii cu deficienţe, prin adaptarea procedurilor în funcţie de particularităţile individuale şi de cele specifice deficienţei respective.
(2) Măsurile pentru asigurarea condiţiilor de egalitate a şanselor pentru elevii cu deficienţe sunt următoarele:
a)asigurarea posibilităţii de comunicare prin utilizarea sistemului Braille la elevii nevăzători, respectiv a limbajului mimico-gestual la elevii cu deficienţe de auz (inclusiv posibilitatea asigurării, după caz, a unui interpret autorizat);
b)mărirea adecvată a timpului destinat efectuării lucrării scrise de către elevii cu deficienţe motorii sau neuromotorii (care îi împiedică să scrie normal) sau de către cei cu deficienţe vizuale grave;
c)asigurarea testelor scrise cu caractere mărite la elevii ambliopi;
d)transmiterea prin dictare, la elevii cu anumite deficienţe, a informaţiilor din teste;
e)realizarea sarcinilor de lucru prin dictarea rezolvărilor, de către elevul cu deficienţe, către un al doilea cadru didactic, de altă specialitate decât cea la care se desfăşoară proba respectivă, pe parcursul desfăşurării testului.
(3) Elevii cu deficienţe din unităţile de învăţământ pot beneficia, după caz, de măsurile prevăzute la alin. (2), în baza certificatului de încadrare în gradul de handicap sau a unei adeverinţe medicale.
(4) Elevii şcolarizaţi la domiciliu susţin testele de evaluare la domiciliu, în baza prevederilor Manualului de administrare.
Capitolul VI
Evaluarea testelor
Articolul 20
(1) Testele de la EN-II-IV-VI se evaluează în cadrul unităţii de învăţământ de către cadrele didactice din respectiva unitate.
(2) În cazul în care numărul de cadre didactice din unitatea de învăţământ este insuficient şi nu permite respectarea condiţiei prevăzute la alin. (1), preşedintele comisiei de organizare şi de administrare a EN-II-IV-VI din unitatea de învăţământ solicită comisiei judeţene/a municipiului Bucureşti nominalizarea unor cadre didactice din alte unităţi de învăţământ.
(3) Înainte de începerea procesului de evaluare a testelor, preşedintele comisiei de organizare şi de administrare a EN-II-IV-VI din unitatea de învăţământ are obligaţia de a asigura o sesiune de instruire pentru profesorii-evaluatori pentru aplicarea unitară a criteriilor de evaluare din caietele cadrului didactic.
Articolul 21
(1) Fiecare test de la EN II şi EN IV este evaluat de către două cadre didactice evaluatoare, dintre care unul este învăţătorul/institutorul/profesorul pentru învăţământul primar de la clasă.
(2) Pentru EN VI, testele care vizează evaluarea unor competenţe din aria curriculară „Limbă şi comunicare“ sunt evaluate de echipe formate din două cadre didactice, având specialitatea limba şi literatura română. 
(3) Pentru EN VI, testele care vizează evaluarea unor competenţe din aria curriculară „Matematică şi Ştiinţe ale naturii“ sunt evaluate de echipe formate din trei cadre didactice, unul cu specialitatea matematică, al doilea cu specialitatea fizică, al treilea cu specialitatea biologie.
(4) În cazul elevilor care au urmat studiile într-o limbă a minorităţilor naţionale, testele pentru limba maternă sunt evaluate de o echipă formată din două cadre didactice, având specialitatea limba şi literatura maternă.
Articolul 22
(1) Evaluarea fiecărui test se face cu respectarea strictă a criteriilor de evaluare şi a instrucţiunilor cuprinse în Caietul cadrului didactic.
(2) Pentru a facilita analiza rezultatelor şi comunicarea acestora către elevi şi părinţi/reprezentanţii legali ai elevului, în timpul evaluării testelor, profesorii-evaluatori pot face pe acestea sublinieri sau menţiuni.
Articolul 23
(1) Rezultatele evaluării se stabilesc de cadrul didactic evaluator/în cadrul echipei de evaluatori, prin completarea fişei de evaluare pentru fiecare test, fişă care se semnează de către evaluator/evaluatori.
(2) Evaluarea testelor pentru fiecare din clasele a II-a, a IV-a, a VI-a se finalizează în termen de cel mult şapte zile de la data susţinerii ultimului test de la clasa respectivă.
Articolul 24
(1) Directorul unităţii de învăţământ monitorizează încărcarea rezultatelor testelor în aplicaţia informatică dedicată şi dispune secretariatului comisiei de organizare şi de administrare a EN-II-IV-VI din unitatea de învăţământ să transmită fişele de evaluare şi testele către cadrele didactice de la clasele a II-a, a IV-a, respectiv a VI-a, în vederea analizării rezultatelor împreună cu elevii şi părinţii/reprezentanţii legali ai elevului. Scopul analizării rezultatelor este comunicarea punctelor tari şi a aspectelor care necesită remediere/ consolidare/aprofundare în cazul fiecărui elev.
(2) Până la sfârşitul anului şcolar, fişele de evaluare şi testele pentru EN-II-IV-VI ale elevilor fiecărei clase se depun de către cadrele didactice la secretariatul unităţii de învăţământ.
Capitolul VII
Încărcarea rezultatelor în aplicaţia Evaluări naţionale pentru clasele a II-a, a IV-a şi a VI-a
Articolul 25
(1) Încărcarea şi gestionarea informaţiilor referitoare la rezultatele obţinute de elevi la EN-II-IV-VI şi care se reglementează prin procedură separată se realizează în aplicaţia Colectare date evaluări naţionale grădiniţă - grupa mare, clasa pregătitoare, clasa I, clasa a II-a, clasa a IV-a şi clasa a VI-a.
(2) Aplicaţia vizează facilitarea gestionării datelor referitoare la elevi şi la testele susţinute de aceştia, precum şi generarea de rapoarte necesare analizei rezultatelor la nivelul unităţii de învăţământ, la nivelul inspectoratelor şcolare judeţene/al municipiului Bucureşti şi la nivel central.
Articolul 26
(1) Încărcarea rezultatelor obţinute de elevi în urma EN-II-IV-VI se realizează individual, pentru fiecare elev în parte, în funcţie de clasă şi de testul susţinut, respectând strict numărul de itemi din fiecare test, precum şi punctajele aferente itemilor, conform instrucţiunilor din caietele cadrului didactic şi din fişele de evaluare.
(2) Încărcarea rezultatelor obţinute de elevi în urma EN-II-IV-VI se realizează de către informaticianul unităţii de învăţământ/secretar, responsabil cu încărcarea datelor.
Articolul 27
Punctajul alocat unui item se completează în tabelul existent în aplicaţie, ţinându-se cont de punctajele posibile pentru notarea rezultatului obţinut în urma evaluării.
Capitolul VIII
Valorificarea rezultatelor EN-II-IV-VI
Articolul 28
(1) Rezultatele individuale obţinute la EN-II-IV-VI nu se afişează/nu se comunică public şi nu se înregistrează în catalogul clasei. Prin excepţie, la solicitarea scrisă a elevului/părintelui/reprezentantului legal al elevului, punctajele obţinute se pot echivala în calificative/note şi pot fi trecute în catalog. Rezultatele sunt valorificate la nivelul unităţii de învăţământ prin:
a)elaborarea planurilor individualizate de învăţare;
b)informarea elevilor şi a părinţilor/reprezentanţilor legali ai elevului asupra stadiului formării şi dezvoltării competenţelor evaluate.
(2) Rezultatele individuale la EN-II-IV-VI cuprinse în fişele de evaluare sunt supuse unui proces de analiză de către cadrul didactic, respectiv profesorii de biologie, fizică şi matematică pentru EN VI - proba Matematică şi Ştiinţe ale naturii şi de către colectivul de catedră din fiecare unitate şcolară. În urma acestei analize, cadrul didactic elaborează planul individualizat de învăţare al elevului, instrument fundamental de remediere/dezvoltare/orientare care cuprinde informaţii diagnostice şi prognostice în vederea orientării şi optimizării învăţării. 
(3) Planul individualizat de învăţare al elevului se realizează coroborând rezultatele la EN-II-IV-VI cu datele şi observaţiile înregistrate la clasă şi cele din parcursul educaţional al elevului.
(4) Planurile individualizate de învăţare ale elevilor sunt comunicate părinţilor/reprezentanţilor legali ai acestora.
(5)Comisia de organizare şi de administrare a EN-II-IV-VI din unitatea de învăţământ urmăreşte procesul de informare a elevilor şi a părinţilor/reprezentanţilor legali ai elevului, în condiţii de asigurare a confidenţialităţii datelor şi a informaţiilor pe durata întregului proces, cu respectarea Regulamentului (UE) 2016/679 privind protecţia persoanelor fizice în ceea ce priveşte prelucrarea datelor cu caracter personal şi privind libera circulaţie a acestor date şi de abrogare a Directivei 95/46/CE (Regulamentul general privind protecţia datelor - GDPR).
(6) Accesul la documente şi la informaţiile transmise se limitează la corpul profesoral implicat în procesul educaţional, la elev şi la familia acestuia.
(7) După informarea părinţilor/reprezentanţilor legali ai elevului se întocmeşte un proces-verbal, în care aceştia semnează pentru luarea la cunoştinţă a informaţiilor referitoare la rezultatele elevului la EN-II-IV-VI şi la măsurile prevăzute în planul individualizat de învăţare.
(8) Rezultatele obţinute de elevi la EN-II-IV-VI se valorifică în planurile individualizate de învăţare pentru remediere, consolidare, aprofundare şi aplicare a competenţelor formate/dezvoltate pentru rezolvarea situaţiilor-problemă întâlnite în viaţa de zi cu zi, în vederea facilitării personalizării procesului de predare-învăţare-evaluare.
(9) Rezultatele EN-II-IV-VI reprezintă o sursă structurată şi sistematică pentru elaborarea feedbackului pentru fiecare elev şi este oferit de către cadrul didactic în timpul de 25% din timpul total alocat disciplinei/domeniului de studiu aflat la dispoziţia sa pentru:
a)remediere - corectarea lacunelor de bază; microsecvenţe explicite, exerciţii gradate, feedback imediat; instrumente formative scurte;
b)consolidare - exersare variată, transfer între sarcini similare/diferite; interconectarea conţinuturilor; recapitulări strategice;
c)aprofundare - probleme nonrutiniere, analiză, argumentare, studii de caz; conexiuni interdisciplinare controlate; extindere - proiecte aplicative, cercetare dirijată, utilizarea resurselor digitale/experimente; competenţe-cheie transversale (colaborare, comunicare, digital, cetăţenie); performanţă - pregătire diferenţiată pentru elevi cu potenţial ridicat (cercuri/miniproiecte/ateliere), fără a diminua sprijinul echitabil pentru restul clasei;
d)aplicarea competenţelor formate/dezvoltate pentru rezolvarea situaţiilor-problemă întâlnite în viaţa de zi cu zi.
(10) Valorificarea rezultatelor EN-II-IV-VI la nivelul unităţii de învăţământ şi planurile de acţiune pentru remediere/menţinere/dezvoltare/accelerare, după caz, sunt monitorizate de către comisia judeţeană/a municipiului Bucureşti de organizare şi desfăşurare a EN-II-IV-VI.
Articolul 29
În termen de cinci zile de la finalizarea evaluării testelor din cadrul EN-II-IV-VI, comisia de organizare şi de administrare a EN-II-IV-VI din unitatea de învăţământ elaborează un raport al unităţii de învăţământ, în care sunt analizate rezultatele înregistrate care fundamentează planul de acţiune pentru remediere/menţinere/dezvoltare/accelerare, după caz.
Articolul 30
(1) În termen de şapte zile de la finalizarea încărcării datelor în aplicaţia dedicată, comisia judeţeană/a municipiului Bucureşti de organizare şi desfăşurare a EN-II-IV-VI elaborează raportul inspectoratului şcolar judeţean/al municipiului Bucureşti, în care sunt centralizate rezultatele şi planurile de acţiune pentru remediere/menţinere/dezvoltare/ accelerare de la nivelul unităţilor de învăţământ aflate în subordine.
(2) După finalizarea EN-II-IV-VI, inspectoratele şcolare comunică măsurile educaţionale necesar a fi luate la nivelul judeţului/municipiului Bucureşti în vederea remedierii, menţinerii, dezvoltării, accelerării rezultatelor învăţării.
Articolul 31
(1) CNCE întocmeşte raportul tehnic al EN-II-IV-VI până la data de 30 noiembrie a anului în care au fost administrate evaluările.
(2) Raportul tehnic cuprinde analize statistice ale datelor colectate la nivel de sistem educaţional, concluzii şi recomandări, propuneri de modificare a metodologiei şi a procedurilor, precum şi măsuri educaţionale în vederea ameliorării rezultatelor învăţării, identificate ca bune practici la nivel de sistem.
Articolul 32
Unităţile de învăţământ şi inspectoratele şcolare pot descărca rapoartele specifice din aplicaţia dedicată. 
Capitolul IX
Dispoziţii finale
Articolul 33
În anul şcolar 2025-2026, în cadrul EN-II-IV-VI, în vederea realizării cerinţelor prevăzute la art. 9 alin. (1) lit. c) se pilotează itemi care vizează competenţe de alfabetizare funcţională cu aplicaţii practice, inclusiv din alte arii curriculare. 
Articolul 34
(1) Respectarea întocmai a metodologiei de organizare şi desfăşurare a EN-II-IV-VI şi a procedurilor corespunzătoare este obligatorie pentru toate persoanele implicate în activităţile subsecvente.
(2) În vederea respectării prevederilor din prezenta metodologie şi pentru asigurarea corectitudinii administrării EN-II-IV-VI, preşedinţii comisiilor solicită fiecărui membru al acestora completarea unui angajament de confidenţialitate.
Articolul 35
Testele administrate în cadrul EN-II-IV-VI şi documentele întocmite pentru buna administrare a acesteia se păstrează timp de doi ani în arhiva unităţii de învăţământ care a organizat evaluarea.
Articolul 36
(1) După evaluarea testelor pentru EN-II-IV-VI, prin procedură separată, CNCE poate realiza monitorizarea calităţii procesului de evaluare şi de introducere a datelor în aplicaţie, printr-o selecţie a unităţilor de învăţământ. Lista unităţilor de învăţământ selectate în eşantion este comunicată ulterior inspectoratelor şcolare/unităţilor de învăţământ.
(2) Pentru unităţile de învăţământ selectate în eşantion, fişele de evaluare corespunzătoare testelor administrate în cadrul EN-II-IV-VI şi documentele întocmite pentru buna administrare a acestora se transmit la CNCE, în conformitate cu o procedură separată.
(3) Rezultatele monitorizării calităţii procesului de evaluare şi de introducere a datelor în aplicaţie din unităţile de învăţământ eşantionate pot fi utilizate în vederea întocmirii raportului tehnic naţional.
Articolul 37
Conducerile unităţilor de învăţământ aduc la cunoştinţa celor interesaţi prevederile prezentei metodologii prin următoarele activităţi:
a)afişarea pe website-ul unităţii de învăţământ;
b)prezentarea în cadrul consiliului profesoral;
c)prezentarea în colectivele de elevi de la clasele a II-a, a IV-a, respectiv a VI-a;
d)organizarea unor întâlniri cu părinţii/reprezentanţii legali ai elevului, în vederea informării acestora cu privire la rolul acestor evaluări naţionale de susţinere a procesului de învăţare la nivel individual, la nivelul clasei, la nivelul unităţii de învăţământ.
Articolul 38
Centralizarea rezultatelor EN-II-IV-VI în vederea prelucrării, interpretării şi efectuării unor analize de sistem se realizează prin aplicaţia informatică dedicată, cu asigurarea confidenţialităţii datelor şi a informaţiilor corespunzător pe întreaga durată a procesului, cu respectarea GDPR.
Articolul 39
Rezultatele evaluărilor de la finalul claselor a II-a, a IV-a şi a VI-a sunt utilizate pentru elaborarea planurilor individualizate de învăţare ale elevilor şi sunt trecute în portofoliul educaţional al elevului.
Articolul 40
Cheltuielile materiale de organizare şi de desfăşurare a EN-II-IV-VI se suportă de unitatea de învăţământ din finanţarea de bază/complementară în conformitate cu prevederile legale în vigoare.
-----
Anexa nr. 2
CALENDARUL
de administrare a evaluărilor naţionale de la finalul claselor a II-a,
a IV-a şi a VI-a pentru anul şcolar 2025-2026
1. Evaluarea naţională de la finalul clasei a II-a - EN II:
Limbă şi comunicare - scris - Limba română - 12 mai 2026
Limbă şi comunicare - scris - Limba maternă - 12 mai 2026
Limbă şi comunicare - citit - Limba română - 13 mai 2026
Limbă şi comunicare - citit - Limba maternă - 13 mai 2026
Matematică şi Explorarea mediului - 14 mai 2026
Limbă şi comunicare - scris - citit - Limba română pentru minorităţile naţionale - 15 mai 2026
2. Evaluarea naţională de la finalul clasei a IV-a - EN IV:
Limbă şi comunicare - Limba română/Limba română pentru minorităţile naţionale - 19 mai 2026
Matematică şi Ştiinţe ale naturii - 20 mai 2026
Limbă şi comunicare - Limba maternă - 21 mai 2026
3. Evaluarea naţională de la finalul clasei a VI-a - EN VI:
Limbă şi comunicare - Limba română/Limba română pentru minorităţile naţionale - 26 mai 2026
Matematică şi Ştiinţe ale naturii - 27 mai 2026
Limbă şi comunicare - Limba maternă - 28 mai 2026
-----

